Kázeň z ev. Služieb Božích, BA (**Lamač** – s VP/NK) 9. 7. 2023, **10.00**/18.00 h,

 5. nedeľa po Svätej Trojici, **ES: 211, 478, 445, Žalm 73, 23 – 28**, A 52

**Milí bratia a milé sestry!**

**Téma** dnešnej nedele znie: **Nasledovanie a učeníctvo**. O týchto dôležitých veciach budeme uvažovať na základe textu z

**Ev. podľa Lukáša 5, 1 – 11**: *„****1****Raz, keď sa zástup valil na Neho, aby počúval slovo Božie, stál vedľa Genezaretského jazera.****2****A uzrel dve lode pri jazere; rybári už vystúpili z nich a prali siete.****3****Vstúpil teda na jednu z lodí, ktorá patrila Šimonovi, a prosil ho, aby máličko odrazil od brehu. I posadil sa a z lode učil zástupy.****4****Keď prestal hovoriť, povedal Šimonovi: Odraz na hlbinu, spusťte siete a lovte!****5****Odpovedajúc Mu, Šimon povedal**: Majstre, celú noc sme sa namáhali, a nič sme nechytili; ale na Tvoje slovo spustím siete.****6****Len čo to urobili, zahrnuli veľké množstvo rýb, takže sa im siete trhali.****7****I dali znamenie pomocníkom na druhej lodi, aby prišli a pomohli im. A oni prišli a naplnili obe lode, takže sa ponárali.****8****Keď to videl Šimon Peter, padol Ježišovi k nohám a povedal: Odíď odo mňa, Pane, lebo som hriešny človek.****9****Hrôza sa ho totiž zmocnila, i všetkých, ktorí boli s ním, nad lovom rýb, ktoré ulovili;****10****podobne aj Jakuba a Jána, synov Zebedeových, spoločníkov Šimonových. I povedal Ježiš Šimonovi: Neboj sa, odteraz ľudí budeš loviť.****11****Potom priraziac ku brehu, všetko zanechali a nasledovali Ho.“*

Pán Ježiš prichádza k rybárom. Nie je to vonkoncom samozrejmé. Kým dnes bývajú rybári niektorými označovaní za tichých bláznov, v biblickej dobe boli vnímaní ako nábožensky problematickí ľudia. Ryby síce boli obľúbenou a vtedy najmä lacnou potravinou, ale zbožní židia nie všetky ryby pokladali za čisté po náboženskej stránke. Rybári samozrejme z vody vyťahovali ryby nielen vyhovujúce židovskému zákonu, ale vylovili aj – po stránke náboženskej čistoty – odmietané vodné tvory. Rybár musel svoj úlovok pretriediť. Oddeliť ryby z náboženského hľadiska čisté od tých nečistých a len potom mohol svoj úlovok odniesť na trh. **Rybárovi nezostávalo iné, ako sa denne dotýkať rýb po náboženskej stránke nečistých a to ho kulticky poškvrňovalo.** Farizeji, ktorí striktne dbali na dodržiavanie predpisov Mojžišovho zákona o náboženskej čistote, by sa rybármi nestali ani za nič.

A tu sme pri dnešnej téme. **Pán Ježiš sa rybárov – ľudí nábožensky nespôsobilých – neštíti. Naopak, prichádza medzi nich a káže z ich loďky.**  A nielen to! **Týchto**, po náboženskej stránke **problematických**, nespôsobilých **ľudí, si Ježiš povoláva za svojich prvých učeníkov.** To je evanjelium – dobrá, radostná zvesť tohto príbehu.

**Keď si Pán Ježiš chce niekoho povolať do služby, nekladie mu predbežné podmienky.**

Ak sa v súčasnosti ľudia uchádzajú o povolanie, spravidla musia predložiť vysvedčenia, potvrdenia o rokoch praxe, rôzne odporúčania. Mnohí musia podstúpiť konkurz.

Je skvelé vedieť, že **keď chceme patriť Ježišovi, rozhodujúca pre to nie je naša spôsobilosť, ale Kristova láska, Jeho milosrdenstvo.** Zľutovanie sa – milosť Pána Ježiša. On sa ako Pán vskutku aj správa. Vraví Šimonovi: *„Odraz na hlbinu, spusťte siete a lovte!“* Nie div, že Šimon má pripomienky. On, rybár – profesionál, skúsený odborník na rybolov vie, že loviť na hlbine počas dňa nemá zmysel a nedáva logiku. Veď ryby majú oči, uvidia roztiahnutú sieť a vyhnú sa jej. Siete sa spúšťajú v noci, a ani to niekedy neprinesie výsledok. Hoci to Šimon Ježišovi nepovie na plné ústa, predsa si myslí: „Prepáč, Pane, kázal si krásne, ale rybolovu nerozumieš.“ Možno si v duchu povedal: „Ježiš, čo sa mi pletieš do remesla?!“

 V tom nám je Šimon veľmi podobný.

Keď Pán Ježiš učil zástupy, sedel Šimon celkom blízko Ježiša. Pánove slová ako by sa ho však netýkali.

Poznáme to: v kostole si pomyslíme: **Zaujímavá kázeň,** výstižné slová, **ale čo s tým v každodennom živote?**

Aj nám je blízke oddeliť vieru, zvesť Božieho slova od života.

Keby viera mala byť oddelená od života, platili by slová Karla Marxa, že náboženstvo je ópium ľudstva. – Iba drogou, pomocou ktorej sa dostaneme do krásneho, ale neskutočného, nepravdivého sveta a každé precitnutie do reality býva ťažké a bolestné. Podľa marxistov je viera v Boha a spásu ilúziou, ktorá ľudí väzní a ochromuje, aby nezobrali svoj údel do vlastných rúk.

Hoci máme sklon oddeľovať Božie slovo, vieru v Krista od života, **vezmime si príklad zo Šimona a spravme to, čo urobil on:** „*Majstre, celú noc sme sa namáhali, a nič sme nechytili; ale* ***na Tvoje slovo spustím siete.*“**

Keď Šimon zacítil v rukách váhu nečakane bohatého úlovku, pochopil, že **viera a poslušnosť Ježišovho slova je viac ako vlastný rozum, ako profesionálna odbornosť a mnohonásobne potvrdená skúsenosť.**

Asi by sme mali duchovne bohatší a plnší život – zrejme by sme v žití videli väčšie veci, keby sme viac dbali na Ježišovo slovo ako na svoju skúsenosť a rozum a odbornosť. Výsledok Šimonovej poslušnosti Ježišovmu slovu je, že **siete sa trhajú.** Odborník – rybársky majster Šimon je týmto úlovkom ohromený. **Nedá sa v percentách vypočítať, o čo lepšie je poslúchať Ježiša ako počúvať vlastné srdce.**

Šimon, ktorý ešte pred chvíľou Ježišovi oponoval, teraz padá k Pánovým nohám. Uvedomuje si, že v Ježišovi k nemu prichádza svätý Boh. Šimon spoznáva svoj hriech (hriech značí: minúť cieľ). Vníma, že sa v živote dostal mimo, niekam úplne inam, ako mal byť, že prázdna je nielen jeho rybárska sieť, ale aj jeho život. **Spoznáva a priznáva Ježišovi svoje odcudzenie, svoje poblúdenie.**

Je dôležité pýtať sa, kam smeruje môj život, objaviť a vyznať vlastné poblúdenie, naše odcudzenie sa Bohu.

Pán Ježiš však neprišiel za Šimonom – a vo svojom slove neprichádza ani za nami – preto, aby sme upadli do pocitu menejcennosti, stali sa ľudskými troskami, ktoré nedokážu iné, než roniť nad sebou slzy. Ježiš nám ukazuje nový smer života, povoláva nás k novému životu. Už nebudeme sledovať iba svoj úspech, svoj zisk, ale všetko, čo budeme konať, budeme robiť ako Bohu, nie ako ľuďom (por. Kol 3, 23 – 24).

**Učeníctvo a nasledovanie Pána Ježiša Krista** nemusia znamenať, že ako Šimon opustíme svoje povolanie, ale určite **má byť naša denná práca, naše povolanie, náš život pozdvihnutý na službu Bohu.**

Učeníctvo je život vo vedomí, že to, čo konám ako farár, lekár, učiteľ, úradník, živnostník, robotník, ako otec, matka, žiak, študent, presbyter či radový člen cirkvi – to konám Bohu.

Učeníctvo je priznanie: nie som odborník, ale **môžem sa oprieť** o Tvoju moc, Pane Ježiši Kriste – **o moc Toho najlepšieho odborníka na život.** Môžem sa oprieť o Tvoju dobrotu a budú sa diať zázraky. „Zázrak je všetko čo si nezaslúžim.“ (Jiří Gruber)

Učeníctvo je doznanie: som hriešny, ale Pán Ježiš si ma môže použiť vo svojej službe lovenia ľudí. Je celkom odlišné od lovenia rýb. **Pri lovení rýb** používame finty – **rybu navonok presviedčame, že jej chceme dať najesť, a pritom jej siahneme na život...**

**Keď sme povolaní k službe loviť ľudí pre Ježiša – a krstom k nej bol povolaný každý – nech je pri nás koniec s každou nepoctivosťou.** Veď nejde o to nachytať ľudí – zlákať ich predstieraním čohosi iného, než pre nich v skutočnosti máme – tak fungujú sekty. **Sme povolaní slovom i životom, verejne – bez ľsti a pretvárky, zvestovať evanjelium.** To je záväzok pre všetkých nás pokrstených v Božie meno: presbyterov, kazateľov, pre každého člena cirkvi.

**Presbyteri nech dbajú o verejnosť cirkevnej práce.** O to, aby sa cirkev zhromažďovala na verejne dobre známom mieste, a aby to miesto bolo dôstojné svojho poslania.

Všetci máme dbať, aby cirkev mala dosť prostriedkov pre svoju službu, aby táto služba mohla byť kvalitne vykonávaná.

**Kazatelia a tí, ktorí vyučujú, nech dbajú na kvalitu duchovného pokrmu**. Na výživnosť toho, čo ponúkajú. Nech prinášajú nie predovšetkým to, čo by ľudia radi počuli, ale to, s čím ich posiela Pán Ježiš Kristus.

**My všetci vydávajme svojím životom zreteľné svedectvo o tom, o čo v cirkvi ide.** – O čo v nej ide?

O viac, než len o osobnú útechu a posilu – hoci aj tie potrebujeme.

V cirkvi ide o viac, ako o spoločenstvo bratov a sestier – hoci sme zaň vďační.

**V cirkvi ide predovšetkým o Boží dotyk, o záchranu a premenu ľudských životov, o to, aby sme boli čím väčšmi podobní Ježišovmu charakteru.**

**V cirkvi ide o to, aby Ježišov láskavý dotyk okrem nás poznali aj mnohí ďalší.** O toto nám v cirkvi má ísť. Toto je podiel – povolanie – poslanie nás, Božích detí. K tomuto sme aj dnes pozvaní. Amen.

Použitím: *David Gooding: Lukášovo evangelium (vyd. Navrat domů, Praha 1994) a iných prameňov:* **Martin Šefranko, evanjelický. a. v. farár**